Нефтте тейешле кимәлдә эшкәртмәү сәбәпле, бының менән шөғөлләнгән предприятиелар һауаға, ергә зарар килтерә. Һуңғы осорҙа ябылған байтаҡ заводтың биләмәһе ифрат насар хәлдә. Тәү сиратта Химпром йәмғиәтен әйтеп китергә кәрәк. Шулай уҡ Ишембайҙа, көньяҡ-көнсығыш райондарында ошондай бер нисә предприятие бар. Таштарҙы ситкә ауҙарып ташлау, алтынды терегөмөшлө технологиялар ҡулланып алыу һәм башҡалар ҡатмарлы экологик хәлгә дусар итә. Элек бит сәнәғәт тармағын бер нигә ҡарамай үҫтерергә тырышҡандар. Әле эшләгән предприятиелар уртаса хәлдә тиергә мөмкин, ә ташландыҡтары, тейешенсә туҡтатылмағандары, әйтеп үткәнемсә, экологияға ҙур ҡурҡыныс менән янай.